Document ID: 32014R0709

KOMISIJOS REGLAMENTAS (ES) Nr. 709/2014
2014 m. birželio 20 d.
kuriuo dėl dioksinų ir polichlorintų bifenilų koncentracijos nustatymo iš dalies keičiamas Reglamentas (EB) Nr. 152/2009
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 11 straipsnio 4 dalį,
kadangi:
(1)
Komisijos reglamente (EB) Nr. 152/2009 (2) pateikti polichlorintų dibenzo-p-dioksinų (toliau - PCDD), polichlorintų dibenzofuranų (toliau - PCDF) ir dioksinų tipo polichlorintų bifenilų (toliau - PCB) koncentracijos nustatymo pašare metodai;
(2)
turėtų būti nustatyti reikalavimai dėl atrankinių metodų, kuriuos taikant nustatomi mėginiai, kuriuose yra didelė PCDD/F ir dioksinų tipo PCB koncentracija (pageidautina atrenkant mėginius, kuriuose koncentracija viršija lygį, kurį pasiekus imamasi priemonių, ir užtikrinant, kad būtų atrinkti mėginiai, kuriuose koncentracija viršija didžiausią leidžiamąją koncentraciją), ir kurių našumas būtų didelis. Klaidingų didžiausios leidžiamosios koncentracijos neatitikimo nustatymo rezultatų dalis turėtų būti mažesnė kaip 5 %;
(3)
jei taikant atrankinį metodą gauti rezultatai viršija ribinę vertę, pradinis mėginys turėtų būti analizuojamas taikant metodą, kuriuo galima nustatyti ir kiekybiškai įvertinti mėginyje esančius PCDD/F ir dioksinų tipo PCB. Toliau tokie metodai vadinami patvirtinamaisiais metodais. Technikos pažanga ir raida parodė, kad kaip patvirtinamąjį metodą, siekiant patikrinti atitiktį didžiausiajai leidžiamajai koncentracijai, be dujų chromatografijos ir didelės skyros masių spektrometrijos (GC-HRMS) turėtų būti leista taikyti dujų chromatografiją ir dvigubąją masės spektrometriją (GC-MS/MS);
(4)
atsižvelgiant į patirtį, įgytą taikant šiuo metu galiojančias taisykles, reikėtų iš dalies pakeisti dabartines nuostatas dėl poreikio atlikti kartotinę analizę, atitikties nustatymo pakartotinės analizės atveju ir reikalavimo dėl priimtino viršutinės ir žemutinės ribinės koncentracijos skirtumo;
(5)
todėl Reglamentas (EB) Nr. 152/2009 turėtų būti atitinkamai iš dalies pakeistas;
(6)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 152/2009 V priedo B dalis iš dalies keičiama pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. birželio 20 d.

Labels: 0
6